སྒོ་མོ་ཚེ་རིང་བཀྲ་ཤིས་ཀྱི་སྒྲུང་ཐུང་འདི་དང་རྒྱ་ནག་གི་གློག་བརྙན་ཧྲོའུ་སྐུ་ཞབས།སྐུ་ཁམས་བཟང་།ཞེས་པ་འདི་གཉིས་ལ་འདྲ་ས་མང་པོ་འདུགཧྲོའུ་སྐུ་ཞབས་ནི་རང་གི་ཐོབ་ཐང་འཚོལ་འདོད་ཀྱང་འཚོ་བའི་ནང་གི་མི་དང་དོན་དག་གིས་མཐའ་ཁར་དེད་ཅིང་།རང་ཉིད་ལ་ལྷག་པའི་ཐ་མའི་བརྩི་མཐོང་བོར་བ་དང་མཉམ་པོར་སྡེ་མཐའི་སྡོང་མགོ་དང་ལ་ཁ་རུ་འཁྱམ་ཉུལ་བྱས་ཏེ་རིམ་བཞིན་དབང་བོ་མི་དྭངས་བར་གྱུར་ནས་སྨྱོས་པ་ཞིག་རེད།དེ་བས་སྒྲུང་ནང་གི་ང་ཡང་རང་གིས་བསམས་ན་རང་ཉིད་སྙན་ངག་པ་ཞིག་ཡིན་པས་མི་ཚད།སྙན་ངག་ནི་ཁོ་བོའི་མདུན་བསྐྱོད་ཀྱི་སྒུལ་ཤུགས་ཡིན་ལ།རང་ཉིད་གཞན་པ་དེ་ཡང་ཡིན་པས།སྙན་ངག་ལ་མི་གཞན་གྱིས་དམའ་འབེབས་བྱས་ན་ངས་རྒོལ་ལན་སྤྲོད་ལ།སྙན་ངག་ལ་མཆིལ་ཞགས་འཕངས་ན་ངས་འཁོན་སེམས་འཆིང་མོད།མི་གཞན་ལ་མཚོན་ན།སྙན་ངག་ནི་ཆ་ག་ཆག་གེ་སྟེ།མཁོ་མེད་ཀྱི་ཅ་ལག་ཅིག་གམ་དོན་མེད་ཀྱི་ལབ་གླེང་ཙམ་ལས་ཅིའང་མིན།དེའི་ཕྱིར་ན།སྙན་ངག་གི་ཐོབ་ཐང་བོར་ན་ངའི་ཐོབ་ཐང་བོར་བ་དང་མཚུངས་ལ།སྙན་ངག་ལ་གནས་ས་མེད་ན་ང་ལ་གནས་ས་མེད་པ་དང་མཚུངས།འདི་ལྟར་ང་ལ་གཞན་གྱིས་དོན་དུ་མི་བརྩི་ཞིང་འདི་ལྟར་ང་རང་འཚོ་བའི་དགོས་མཁོ་དང་རྒྱང་དུ་བཀྱེད་དུས།ངས་ནི་ང་གཞན་ཞིག་བཞེངས་སྐྲུན་བྱེད་པའམ་ང་གཞན་ཞིག་རྟོག་པས་བཙལ་ནས་སྙན་ངག་ལ་ངུ་འབོད་མི་བྱེད་ག་མེད་ཡིན།ཆེས་ཐ་མའི་ང་གཉིས་ནི་དངོས་ཡོད་དང་རྨི་ལམ་གྱི་ང་ཡིན་ལ།ཆེས་ཐ་མའི་ང་གཉིས་ནི་ཕུགས་བསམ་དང་འཚོ་བ་གཉིས་ཀྱི་ང་ཡིན།དེ་བས་ང་གཉིས་མཉམ་དུ་འཛོམས་ནས་སྙན་ངག་ལ་ངུ་འབོད་བྱེད་པ་ནི་འཚོ་བ་ལ་གྱེས་བརྡ་བཏང་བ་ཡིན།ངས་ཕུགས་བསམ་གྱི་ང་དེ་མ་འགྲུབ་ལ།ངས་དངོས་ཡོད་ཀྱི་ང་དེ་མ་འཁྱོངས་བས།ང་ནི་ང་གཉིས་ཀྱིས་དོར་བའི་མི་དེ་ཡིན་ལ།ང་ནི་ང་གཉིས་ཀྱིས་ཞེན་ཁ་ལོག་པའི་མི་དེ་ཡང་ཡིན།